**Hora Ielelor**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Silueta ternă-a serii toropește geana fină

și sub zări împădurite se desparte de lumină;

Noaptea potopește lumea peste crestele pietroase;

Luna ban de-argint revarsă peste codri de poveste,

unde tainic Vântul-Aspru e-mpărat și stăpânește

- țiitor de Nemurire, tatăl Ielelor frumoase.

Sus, pe un platou de ierburi cu arome verzi-cimbrate,

licărind în neagra stâncă, ochiul șoimului se zbate;

Se petrec, sub nălucire, trupuri albe, sidefate;

În veșminte diafane par plutiri - un zbor de fluturi;

Se cuprind în horă mută Ielele dintru-nceputuri

și-n vâltori de dans și plete focuri se aprind în noapte.

Nimfele dansează goale și zănatece, pe vânturi;

Cercuri, cercuri nesfârșite smulg amețitoare gânduri

ce ajung la călătorul care-n noapte se trezește

pe poteci preanepătrunse și în tainice lăcașuri,

unde Timpul-Nesfârșitul se ascunde prin sălașuri;

Și-a seducției putere nici pe dânsul nu-l ferește.

Deodată, noaptea hâdă își înghite limba neagră

și în chicoteli suave hora-n taină se dezleagă;

Ochii mari de căprioare se-nvelesc cu-argintul lunii;

Vaporoasele lor straie, peste trupuri de feline,

par țesute de-arahnide cu priviri diamantine!

Mândrele se spală-n rouă și se-ascund de văzul lumii.

Zorii sângerii și leneși - ochiul roș al dimineții -

deschid porți la orizonturi sub lumina caldă-a vieții;

Soarele arzând vulcanic își înalță raze-n salbă

peste-albastrele deșisuri, printre scorburile sumbre;

Cerbul jun, străpuns de soare, se ascunde în penumbre,

și-obosit de amăgire, coarne-și scânteiază-n iarbă.